*Csukás István játékoskönyvéből*

**Huszárlabda**

Két csapatot alakítunk, a lovakét meg a huszárokét. A huszárok felülnek a lovakra (a játékosok derekára, csípőjére), s jó nagy körbe állnak.

Az egyik huszár odadobja a labdát valamelyik másik huszárnak. A lovak persze futnak, mozognak lovasukkal.

Ha valamelyik huszár leejti a labdát, az összes huszár leugrik a lóról, és menekül. Ugyanis ekkor az egyik ló felkapja a labdát, és igyekszik megdobni az egyik huszárt. Ha nem talál el egyet sem, akkor a saját huszárával cserél helyet (ő lesz a huszár, a huszár a ló). De ha eltalál egy huszárt, akkor minden ló és lovas szerepet cserél, s folytatódik a dobálás.

A lovak nem akadályozhatják a huszárokat a leugrásban. A huszárok pedig nem érinthetik meg a leesett labdát.